888.
Na osnovu člana 39 Zakona o socijalnoj i dječijoj zaštiti ("Sl. list Crne Gore", br. 27/13, 01/15, 42/15, 47/15, 56/16, 66/16, 01/17, 31/17, 42/17 i 50/17) i člana 20 stav 1 tačka 26 u vezi sa članom 46 stav 1 tačka 2 Statuta Opštine u okviru Glavnog grada - Golubovci ("Sl. list CG-opštinski propisi", br. 12/19), Skupština Opštine u okviru Glavnog grada - Golubovci, na VII sjednici Skupštine održanoj dana 10.05.2019. godine, donijela je-
ODLUKA
o materijalnim davanjima iz oblasti socijalne zaštite
("Službeni list Crne Gore - opštinski propisi", br. 020/19 od 27.05.2019)
I OPŠTE ODREDBE
Član 1
Ovom Odlukom utvrđuju se materijalna davanja iz oblasti socijalne zaštite, čije ostvarivanje obezbjeđuje Opština u okviru Glavnog grada-Golubovci (u daljem tekstu: Opština), korisnici i obim ostvarivanja utvrđenih oblika materijalnih davanja, kao i uslovi i postupak njihovog ostvarivanja od strane pojedinaca ili porodice.
Visina i obim ostvarivanja materijalnih davanja, utvrđenih ovom Odlukom, određuju se u zavisnosti od materijalnih mogućnosti Opštine opredijeljenih za te namjene.
Član 2
Pravo na materijalna davanja, pod uslovima i na način propisan ovom Odlukom, mogu ostvariti lica sa prebivalištem na teritoriji Opštine.
Član 3
Postupak za ostvarivanje prava na materijalna davanja u socijalnoj i dječijoj zaštiti utvrđena ovom Odlukom, vodi organ lokalne uprave Opštine nadležan za poslove socijalne i dječije zaštite (u daljem tekstu: Nadležni organ).
Član 4
Izrazi koji se u ovoj Odluci koriste za fizička lica u muškom rodu, podrazumijevaju odgovarajuće izraze za fizička lica u ženskom rodu.
II MATERIJALNA DAVANJA IZ OBLASTI SOCIJALNE ZAŠTITE
Član 5
Materijalna davanja iz socijalne zaštite u smislu ove Odluke su:
   jednokratna novčana pomoć za poboljšanje materijalne situacije;
   jednokratna novčana pomoć za troškove liječenja.
Jednokratna novčana pomoć za poboljšanje materijalne situacije
Član 6
Pravo na jednokratnu novčanu pomoć za poboljšanje materijalne situacije ima lice, član porodice koja se nalazi u izuzetno teškoj materijalnoj situaciji, a koju ne može samostalno da prevaziđe, posebno kada je riječ o:
   H zadovoljavanju osnovnih životnih potreba (nabavka osnovnih životnih namirnica, ogrijeva, odjeće, obuće, sredstava za ličnu higijenu i drugih potreba domaćinstva),
   H potreba u specifičnim situacijama (požar, poplava, udar groma i sl.).
Pravo na jednokratnu novčanu pomoć za poboljšanje materijalne situacije može ostvariti jedan član porodice.
Jednokratna novčana pomoć za poboljšanje materijalne situacije odobrava se po pravilu u novcu, a izuzetno ako za to postoje jasni dokazi, da se novčanim oblikom pomoći ne bi ostvarila njena svrha, jednokratna novčana pomoć može biti zamijenjena ekvivalentnom vrijednošću u stvarima i uslugama.
Član 7
Pravo na jednokratnu pomoć, porodica može ostvariti najviše jedanput u toku kalendarske godine u iznosu koji ne može biti veći do jedne minimalne zarade u Crnoj Gori.
Jednokratna novčana pomoć za troškove liječenja
Član 8
Pravo na jednokratnu novčanu pomoć za troškove liječenja ima lice, koje ne može finansirati troškove liječenja iz sopstvenih prihoda i prihoda članova porodice.
Pod troškovima liječenja podrazumijeva se:
   - nabavka ljekova,
   - vršenje specijalističkih pregleda,
   - troškovi prevoza za liječenje u inostranstvu.
Postupak za ostvarivanje prava na jednokratnu novčanu pomoć
Član 9
Postupak za ostvarivanje prava na jednokratnu novčanu pomoć, utvrđenog ovom Odlukom, vodi se po odredbama Zakona o upravnom postupku i Zakona o socijalnoj i dječjoj zaštiti.
Postupak za ostvarivanje prava na jednokratnu novčanu pomoć vodi Nadležni organ po službenoj dužnosti ili po zahtjevu lica, odnosno njegovog zakonskog zastupnika, usvojioca, staraoca, hranitelja ili člana porodice.
Zahtjevi se podnose na propisanom obrascu uz koji se prilažu dokazi o okolnostima koje su izazvale stanje teške materijalne ili zdravstvene situacije.
Podnosilac zahtjeva odgovoran je za tačnost podataka koje unosi u obrazac zahtjeva iz stava 3 ovog člana.
Postupak po službenoj dužnosti može pokrenuti Nadležni organ po sopstvenoj incijativi, inicijativi Centra za socijalni rad, zdravstvene, obrazovne i druge javne ustanove.
Član 10
Zahtjev za ostvarivanje prava na jednokratnu novčanu pomoć za poboljšanje materijalne situacije, podnosi se na obrascu Z1.
Zahtjev za ostvarivanje prava na jednokratnu novčanu pomoć za liječenje podnosi se na obrascu Z2.
Obrasci Z1 i Z2 sastavni su dio ove Odluke.
Dokumentacija potrebna za ostvarivanje prava na jednokratnu novčanu pomoć navedena je u obrascima iz stava 3 ovog člana.
Član 11
Po prijemu zahtjeva Nadležni organ vrši uvid u priloženu dokumentaciju i utvrđuje činjenice od značaja za donošenje rješenja, a po potrebi vrši provjeru podataka kod Centra za socijalni rad, drugog nadležnog organa ili službe ili vrši uvid u stanje kod podnosica zahtjeva.
Član 12
Jednokratna novčana pomoć za poboljšanje materijalne situacije može se odobriti podnosiocu zahtjeva čiji su prihodi po članu porodice niži od dvostrukog iznosa propisanog Zakonom o socijalnoj i dječjoj zaštiti za ostvarivanje prava na materijalno obezbjeđenje porodice za pojedinca.
Rješenja o odobravanju zahtjeva dostavljaju se predsjedniku Opštine radi donošenja zaključka o odobravanju sredstava za isplatu jednokratne novčane pomoći.
Član 13
Evidenciju korisnika materijalnih davanja vodi Nadležni organ.
III PRELAZNE I ZAVRŠNE ODREDBE
Član 14
Stupanjem na snagu ove Odluke prestaje da važi Odluka o pravima iz oblasti socijalne i dječije zaštite Gradske opštine Golubovci ("Službeni list Crne Gore - opštinski propisi", br. .18/15,11/18).
Član 15
Ova Odluka stupa na snagu osmog dana od dana objavljivanja u "Službenom listu Crne Gore -opštinski propisi".
Broj: 22-030/19-3093
Anovi, 10.05.2019. godine
Skupština Opštine u okviru Glavnog grada Golubovci
Predsjednik Skupštine
Ratko Stijepović, s.r.